สรุปภาวะตลาดต่างประเทศ ประจำวันที่ 29 พ.ย. 2565
สรุปภาวะตลาดต่างประเทศ ประจำวันที่ 29 พ.ย. 2565
สรุปภาวะตลาดต่างประเทศ ประจำวันที่ 29 พ.ย. 2565
30 พ.ย. 2565

ดัชนีดาวโจนส์ตลาดหุ้นนิวยอร์กปิดบวกเพียงเล็กน้อยในวันอังคาร (29 พ.ย.) ท่ามกลางการซื้อขายที่ผันผวน โดยตลาดถูกกดดันจากการร่วงลงของหุ้นแอปเปิ้ลและหุ้นแอมะซอน ขณะที่นักลงทุนจับตาถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ในวันนี้ เพื่อหาสัญญาณบ่งชี้ทิศทางอัตราดอกเบี้ยของเฟด
ดัชนีเฉลี่ยอุตสาหกรรมดาวโจนส์ปิดที่ 33,852.53 จุด เพิ่มขึ้น 3.07 จุด หรือ + 0.01%, ดัชนี S&amp;P500 ปิดที่ 3,957.63 จุด ลดลง 6.31 จุด หรือ -0.16% และดัชนี Nasdaq ปิดที่ 10,983.78 จุด ลดลง 65.72 จุด หรือ -0.59%
ตลาดหุ้นยุโรปปิดลบในวันอังคาร (29 พ.ย.) ท่ามกลางการซื้อขายที่เป็นไปอย่างระมัดระวัง โดยการร่วงลงของหุ้นกลุ่มเทคโนโลยีและกลุ่มเคมีภัณฑ์บดบังการปรับตัวขึ้นของหุ้นที่เกี่ยวกับสินค้าโภคภัณฑ์ซึ่งได้แรงหนุนจากความหวังว่า กรุงปักกิ่งอาจผ่อนคลายมาตรการควบคุมโควิด-19 หลังการประท้วงในช่วงที่ผ่านมา
ทั้งนี้ ดัชนี STOXX 600 ปิดที่ 437.29 จุด ลดลง 0.56 จุด หรือ -0.13%
ดัชนี CAC-40 ตลาดหุ้นฝรั่งเศสปิดที่ 6,668.97 จุด เพิ่มขึ้น 3.77 จุด หรือ + 0.06%, ดัชนี DAX ตลาดหุ้นเยอรมนีปิดที่ 14,355.45 จุด ลดลง 27.91 จุด หรือ -0.19% และดัชนี FTSE 100 ตลาดหุ้นลอนดอนปิดที่ 7,512.00 จุด เพิ่มขึ้น 37.98 จุด หรือ +0.51%
ตลาดหุ้นลอนดอนปิดบวกในวันอังคาร (29 พ.ย.) นำโดยหุ้นกลุ่มที่เกี่ยวกับสินค้าโภคภัณฑ์ซึ่งปรับตัวขึ้นขานรับความเป็นไปได้ที่จีนจะผ่อนคลายมาตรการควบคุมโรคโควิด-19 ขณะที่การพุ่งขึ้นของหุ้นเอชเอสบีซีช่วยหนุนตลาดด้วย หลังตกลงขายธุรกิจในแคนาดาให้กับธนาคารรอยัล แบงก์ ออฟ แคนาดา (RBC)
ดัชนี FTSE 100 ตลาดหุ้นลอนดอนปิดที่ 7,512.00 จุด เพิ่มขึ้น 37.98 จุด หรือ +0.51% ซึ่งเป็นระดับปิดสูงสุดนับตั้งแต่วันที่ 13 ก.ย.
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกในวันอังคาร (29 พ.ย.) ขานรับความหวังที่ว่าจีนจะผ่อนคลายมาตรการควบคุมโควิด-19 และจะกลับมาเปิดประเทศ ซึ่งจะเป็นปัจจัยหนุนความต้องการใช้น้ำมัน อย่างไรก็ดี ความกังวลที่ว่ากลุ่มประเทศผู้ส่งออกน้ำมัน (โอเปก) และพันธมิตร (โอเปกพลัส) จะคงนโยบายการผลิตในการประชุมวันอาทิตย์นี้ ได้สกัดแรงบวกของสัญญาน้ำมัน
ทั้งนี้ สัญญาน้ำมันดิบ WTI ส่งมอบเดือนม.ค. เพิ่มขึ้น 96 เซนต์ หรือ 1.2% ปิดที่ 78.20 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนม.ค. ลดลง 16 เซนต์ หรือ 0.2% ปิดที่ 83.03 ดอลลาร์/บาร์เรล
สัญญาทองคำตลาดนิวยอร์กปิดบวกในวันอังคาร (29 พ.ย.) โดยได้แรงหนุนจากการคาดการณ์ที่ว่าธนาคารกลางสหรัฐ (เฟด) จะชะลอการปรับขึ้นอัตราดอกเบี้ย ขณะที่นักลงทุนจับตาถ้อยแถลงของนายเจอโรม พาวเวล ประธานเฟด เพื่อหาสัญญาณทิศทางเศรษฐกิจและเงินเฟ้อของสหรัฐ
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 8.4 ดอลลาร์ หรือ 0.48% ปิดที่ 1,763.7 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 31.1 เซนต์ หรือ 1.47% ปิดที่ 21.436 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 9.3 ดอลลาร์ หรือ 0.93% ปิดที่ 1,008.60 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 12.90 ดอลลาร์ หรือ 0.7% ปิดที่ 1,833.90 ดอลลาร์/ออนซ์
ดอลลาร์สหรัฐแข็งค่าขึ้นเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันอังคาร (29 พ.ย.) ขณะที่นักลงทุนจับตาถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ในวันนี้ เพื่อหาสัญญาณบ่งชี้ทิศทางอัตราดอกเบี้ยของเฟด
ทั้งนี้ ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.13% แตะที่ 106.8220
ดอลลาร์สหรัฐแข็งค่าเมื่อเทียบกับฟรังก์สวิส ที่ระดับ 0.9537 ฟรังก์ จากระดับ 0.9492 ฟรังก์, แข็งค่าเมื่อเทียบกับดอลลาร์แคนาดา ที่ระดับ 1.3585 ดอลลาร์แคนาดา จากระดับ 1.3490 ดอลลาร์แคนาดา และแข็งค่าเมื่อเทียบกับโครนาสวีเดน ที่ระดับ 10.5868 โครนา จากระดับ 10.5551 โครนา แต่ดอลลาร์อ่อนค่าลงเมื่อเทียบกับเงินเยน ที่ระดับ 138.65 เยน จากระดับ 138.88 เยน
ส่วนยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0331 ดอลลาร์ จากระดับ 1.0342 ดอลลาร์ ขณะที่เงินปอนด์แข็งค่าขึ้นแตะที่ระดับ 1.1950 ดอลลาร์ จากระดับ 1.1949 ดอลลาร์